কপ্টারের ধাক্কা, নদীতে ভেঙে পড়ল বিমান! আমেরিকায় হুলুস্থুল কাণ্ড

ওয়েব ডেস্ক: একইসঙ্গে দুর্ঘটনার কবলে পড়ল একটি বিমান ও একটি হেলিকপ্টার (Plane Crash)। আমেরিকার (USA) মতো উন্নত এশে রাতের অন্ধকার আকাশে ঘটল এই ভয়াবহ দুর্ঘটনা। জানা গিয়েছে, ওয়াশিংটনের (Washington Plane Accident) রোনাল্ড রেগান ন্যাশনাল বিমানবন্দরে অবতরণের মুহূর্তে ভয়াবহ দুর্ঘটনার শিকার হয় আমেরিকান এয়ারলাইন্সের একটি যাত্রিবাহী বিমান। পোটোম্যাক নদীর উপর সেনাবাহিনীর একটি ব্ল্যাক হক হেলিকপ্টারের (Black Hawk Helicopter) সঙ্গে সংঘর্ষের পর বিমানটি নিয়ন্ত্রণ হারিয়ে নদীতে ভেঙে পড়ে। সংঘর্ষের ফলে মাঝ আকাশেই আগুন ধরে যায় বিমানটিতে।

প্রাথমিক তথ্যে জানা গেছে, দুর্ঘটনায় বিমানের অন্তত দু’জন যাত্রীর মৃত্যু হয়েছে। তবে প্রাণহানির সংখ্যা আরও বাড়তে পারে বলে আশঙ্কা করা হচ্ছে। কারণ বিমানটিতে মোট ৬৪ জন যাত্রী ও ক্রু সদস্য ছিলেন। দুর্ঘটনার পর তড়িঘড়ি উদ্ধারকাজ শুরু হয়েছে। তবে সেনার হেলিকপ্টারে থাকা তিন জনের এখনও কোনও খোঁজ পাওয়া যায়নি।

আরও পড়ুন: পৃথিবীতে ফিরতে চান না সুনীতা উইলিয়ামস, কেন এই সিদ্ধান্ত মহাকাশচারীর

এখন প্রশ্ন হচ্ছে, কীভাবে ঘটল এই দুর্ঘটনা? জানা গিয়েছে, আমেরিকান এয়ারলাইন্সের ‘ফ্লাইট-৫৩৪২’ কানসাস থেকে ওয়াশিংটনের দিকে আসছিল। বুধবার সন্ধ্যার দিকে বিমানটি অবতরণের প্রস্তুতি নিচ্ছিল। ঠিক সেই মুহূর্তেই মার্কিন সেনার একটি ব্ল্যাক হক হেলিকপ্টার আচমকা ডান দিক থেকে বিমানের সামনে চলে আসে। ভাইরাল হওয়া একটি ভিডিও (Viral Video) ফুটেজে দেখা গেছে, বিমানের সঙ্গে হেলিকপ্টারের সংঘর্ষের পরেই আকাশে একটি বিশাল আগুনের গোলা দেখা যায়। এরপর বিমানটি নিয়ন্ত্রণ হারিয়ে সরাসরি পোটোম্যাক নদীতে পড়ে যায়। যদিও এই ভিডিওর সত্যতা যাচাই করেনি কলকাতা টিভি ডিজিটাল।

CCTV footage from the Kennedy Center in Washington DC allegedly shows the moment a plane crashed into a helicopter during landing at Reagan International Airport pic.twitter.com/9sVqnfXH46

— RT (@RT_com) January 30, 2025

সূত্রের খবর, দুর্ঘটনার পর ওয়াশিংটন ন্যাশনাল বিমানবন্দরের সব ফ্লাইট ওঠানামা সাময়িকভাবে বন্ধ করে দেওয়া হয়েছে। উদ্ধারকাজ চলছে। তবে নদীর গভীরতা ও প্রতিকূল পরিস্থিতির কারণে উদ্ধার অভিযান জটিল হয়ে উঠেছে। সেনাবাহিনীর ব্ল্যাক হক হেলিকপ্টারটি কীভাবে বিমানটির সামনে চলে এল, তা খতিয়ে দেখছে সংশ্লিষ্ট কর্তৃপক্ষ। কানসাসের সেনেটর জেরি মর্গ্যান এক বিবৃতিতে বলেছেন, “এটি একটি ভয়াবহ দুর্ঘটনা। আমরা নিহতদের পরিবারের প্রতি সমবেদনা জানাই এবং আহতদের দ্রুত সুস্থতা কামনা করি।”